ANC en DA dit eens: Handves moet waai | Netwerk24
Die universiteit as ’n idee
Ons kan gerus nog meer oor universiteite praat in Suid-Afrika.
Met glase en flesse gaan ons na die hemel
Mense wat lang jare aktiwiteite deel wat vir hulle belangrik is, raak dikwels hartvriende. Vriende met wie intieme besonderhede, vrese, versugtinge én vreugdes gedeel word. Soms sit jy geen voet in van hul huise nie, maar rondom dit wat bind, is daar intimiteit.
Riversdal-skone mik na Mej. Tiener Statebond SA-kroon
Anita Peens (17), ’n skoolmeisie van Riversdal in die Suid-Kaap, wat haar regterarm in ’n busongeluk verloor het, mik na die Mej. Tiener Statebond Suid-Afrika 2019-kroon.
ANC en DA dit eens: Handves moet waai
Deur Elvira Wood 04 Oktober 2017 13:56
Mmusi Maimane, leier van die DA. Foto: JABU KUMALO
Die ANC en DA mag dalk oor baie dinge verskil, maar hulle stem saam dat die nuutste weergawe van die Mynbouhandves hersien moet word.
Dr. Zweli Mkhize, tesourier-generaal van die ANC, en Mmusi Maimane, leier van die DA, was Woensdag albei sprekers op die Joburg Indaba, ’n gespreksreeks oor die mynbousektor wat in Sandton, Johannesburg plaasvind.
Die derde weergawe van dié beleidsdokument is in Junie deur Mosebenzi Zwane, minister van minerale bronne, in die Staatskoerant gepubliseer.
Die Kamer van Mynwese is só heftig teen die inhoud van die dokument gekant dat hy hom onmiddellik op die hof beroep het om ’n interdik teen die toepassing daarvan te bekom.
Zwane het intussen onderneem om die nuwe handves nie in werking te stel voordat die hof besluit het oor die interpretasie van sekere elemente daarvan nie.
Die saak daaroor word eers in Desember hervat.
“Die beste manier om geskille oor die nuwe Mynbouhandves op te los, is om weer daaroor te onderhandel,” sê Mkhize.
“Die ANC is bewus van die Kamer van Mynwese se klagte dat die nuwe handves elemente bevat waaroor daar glo nooit onderhandel is nie.
“Hoewel ons besef dat daar tans ’n hofsaak oor die dokument aan die gang is, dink ons dit sal die beste wees om weer daaroor te onderhandel.”
Maimane stel voor die dokument moet saam met die Wet op die Ontwikkeling van Minerale en Petroleumhulpbronne (MPRDA) opgeskeur word en daar moet van voor af daarmee begin word.
“Wanneer ons na dokumente soos die handves en die MPRDA kyk, kan ons sien dit is deur ’n minister wat in ’n private Gupta-vliegtuig rondvlieg, geskryf,” sê Maimane.
“Zwane is ’n ambassadeur van Saxonwold. Hy verstaan nie die impak van die handves nie want hy doen met wat daar aan hom gesê word om te doen,” sê Maimane.
Afgevaardigdes wat die indaba bywoon is ook ontevrede oor die handves en die leierskap wat die minister aan die sektor bied.
Die afgevaardigdes is gevra om aan ’n informele peiling deel te neem voordat politici hul voordragte sou lewer. Op die vraag wat die een ding is wat hulle sou wou sien die ANC vir mynbou moet doen, was die uitslag as volg:
Gee ons ’n nuwe minister: 41,7%
Onderhandel weer oor die handves: 26,6%
Los ons uit: 24,3%
Keur die voorgestelde MPRDA goed: 4,1%
Laat die sektor vir sy geskiedenis betaal: 3,2%
Meer oor: Da | Anc | Zweli Mkhize | Joburg Indaba | Mynbou | Mynbouhandves
Myngroepe duik weens omstrede handves